ועדת הכלכלה, כנסת 16, פרוטוקול מספר 403, 2005-05-17 09:30

אמנון כהן: בוקר טוב לכולם.

אמנון כהן: אני מתכבד לפתוח את ישיבת ועדת הכלכלה.

אמנון כהן: על סדר היום הצעת חוק לתיקון פקודת התעבורה (מס' 68) (הסדרי תנועה בדרך שבקרבת בתי ספר), התשס"ה-2005, של חבר הכנסת שאול יהלום (פ/2542), הכנה לקריאה שנייה ושלישית.

אמנון כהן: מדובר בהצעת חוק ראויה וטובה שבאה לשמור על ביטחון הילדים שנמצאים בקרבת בית הספר.

אמנון כהן: אני קיבלתי מכתב מארגון "בטרם" ובו הם מבקשים להוסיף תוספת מסוימת.

אמנון כהן: חבר הכנסת יהלום, בבקשה.

שאול יהלום: כאשר קוראים את הצעת החוק מבינים למה בכלל צריך לעשות הסדרים.

שאול יהלום: אבל, זה לא כתוב.

שאול יהלום: בדברי ההסבר כתוב: "... וזאת לשם שמירה על שלומם של התלמידים ובטיחותם".

שאול יהלום: ארגון "בטרם" לבטיחות ילדים מבקש שזה לא רק יהיה בדבר ההסבר שנעלמים לאחר הקריאה הראשונה, אלא שיהיה כתוב במטרת הסעיף או בהוספה: "על מנת להבטיח את שלומם ובטיחותם של התלמידים".

שאול יהלום: אני בהחלט מקבל.

אתי בנדלר: עם כל הכבוד, אני חושבת שזה מיותר לחלוטין.

אתי בנדלר: כל הסדרי התנועה לפי פקודת התעבורה נקבעים כדי להבטיח את שלומם ובטיחותם של המשתמשים בדרך, בין אם הם תלמידים ובין אם הם הורי התלמידים, ובין אם הם שאר המשתמשים בדרך, והדברים הם ברורים מאליהם.

אתי בנדלר: אני לא צריכה להכניס בכל סעיף לאיזה צורך נקבעים הסדרי התעבורה.

שאול יהלום: נניח ונכניס, האם זה יהיה כל כך צורם?

אתי בנדלר: האם הסדרי תנועה אחרים לא נקבעים כדי לשמור על בטיחותם של המשתמשים בדרך?

אתי בנדלר: כלומר, מה הרבותא בסעיף הזה דווקא?

שאול יהלום: בסעיף 1(א) את אומרת: "בדרך בקרבת בית ספר", והכוונה כאן באופן ספציפי על מנת לשמור על שלומם ובטיחותם של התלמידים.

שאול יהלום: זאת אומרת, אנחנו כאן עם העיניים לילדים.

אתי בנדלר: למיטב הבנתי, אם אנחנו נתחיל לפרט את המטרות שביסוד כל אחד מהסעיפים ונבחן מיהי האוכלוסייה המוגנת, אנחנו יכולים רק לגרוע ולא להוסיף.

אתי בנדלר: אני חושבת שהמטרה היא שמירה על בטיחותם, על שלומם, של כלל המשתמשים בדרך.

אתי בנדלר: באופן טבעי, עיקר המוגנים ליד בית ספר אלה הם התלמידים שלומדים באותו בית ספר, ובסעיף אחר יש לנו הגדרה של "בית ספר" וזה כל מוסד שחל עליו חוק הפיקוח על בתי ספר.

אתי בנדלר: אני לא חושבת שיש מקום לזה.

אמנון כהן: חבר הכנסת יהלום, תקרא בבקשה את הצעת החוק.

אמנון כהן: אנחנו נשמע הערות במהלך הקראת הצעת החוק.

שאול יהלום: למעשה, יש את זה בכותרת.

שאול יהלום: " הצעת חוק לתיקון פקודת התעבורה (מס' 68)(הסדרי תנועה בדרך שבקרבת בית ספר), התשס"ה-2005 הוספת סעיף 70ד.

שאול יהלום: 1.

שאול יהלום: בפקודת התעבורה אחרי סעיף 70ג יבוא: בטיחות בקרבת בתי ספר (א) רשות תמרור מקומית, באישור רשות תמרור מרכזית, תקבע הסדרי תנועה בדרך שבקרבת בית ספר.

שאול יהלום: (ב) בסעיף זה – " בית ספר" – כהגדרתו בסעיף 70ג".

אתי בנדלר: זה סעיף שדן בהסדרי חנייה לרכב להסעת תלמידים.

שאול יהלום: אני אקרא את הסעיף: "מוסד חינוך רשמי או מוכר, כמשמעותו בחוק לימוד חובה, התש"ט-1949, או בית ספר שחל עליו חוק הפיקוח על בתי ספר, התשכ"ט-1969, שבו לומדים או מתחנכים באופן שיטתי יותר מעשרה תלמידים, ובו ניתן חינוך קדם יסודי, חינוך יסודי, וחינוך על יסודי, לתלמידים עד גיל 18, ולתלמידים הלומדים במוסדות החינוך המיוחד עד גיל 21".

אמנון כהן: לסעיף 1 אני רוצה לשאול את נציגת מרכז השלטון המקומי, האם אתם מודעים לכך שאתם תצטרכו להיערך תוך שנה, ואז גם להעביר את זה לידיעת רשות התמרור המרכזית שאתם מייצגים אותם?

אמנון כהן: האם אתם נערכים?

אמנון כהן: האם פרק זמן של שנה הוא מספיק?

אתי בנדלר: אדוני היושב ראש, אלו הערות לסעיף 2 שעניינו תחילה והתחולה, כי עניין השנה והשנתיים קבועים בסעיף 2.

נועה בן אריה: אנחנו הצבענו כבר בישיבה הקודמת על הבעייתיות.

נועה בן אריה: אין לנו התנגדות עקרונית לחוק, אלא שיש שתי בעיות שקיימות, ובין היתר זה אכן נושא ההתארגנות מבחינת לוחות זמנים.

נועה בן אריה: לפי כמות מוסדות החינוך זה כנראה יצטרך לקחת קצת יותר משנה של היערכות.

נועה בן אריה: שנית, דיברנו לגבי העלויות.

נועה בן אריה: ככל שהמטלה הזאת לא מתוקצבת ונצטרך לשאת בנטל, אז כנראה שלא תהיה ברירה כי לא נוכל לוותר על חוק כזה מפאת חשיבותו.

נועה בן אריה: יחד עם זאת, אנחנו שבים ומזכירים את ההערות האלה.

נועה בן אריה: ראוי שנוכל להיות מתוקצבים בהתאם אם זה במסגרת תקציבים של הרשות המרכזית, אם זה במסגרת תקציבי החינוך.

נועה בן אריה: המטלה הזאת צריכה להיות מתוקצבת בהתאם.

נועה בן אריה: שנית, זמן התארגנות ארוך יותר.

אמנון כהן: יש רשות מקומיות קטנה שלה יש שלושה-ארבעה מוסדות חינוך, ויש רשות מקומיות שיש לה 300 מוסדות חינוך.

נועה בן אריה: אפשר בהחלט לעשות דיפרנסאציה מבחינת לוחות הזמנים להתארגנות.

נועה בן אריה: כלומר, רשות חינוך מקומית שבה יש פחות ממספר מסוים של מוסדות חינוך אז תקופת ההתארגנות כן תהיה שנה, ורשות מקומית שיש בה מעל למספר מסוים של מוסדות חינוך יהיה לה זמן התארגנות ארוך יותר.

נועה בן אריה: תקצוב ממילא הוא תמיד בהתאם לרשות, גודלה, ומספר מוסדות החינוך שלה, כך שאין טעם להזכיר את זה כאן.

נועה בן אריה: אלו הן ההערות.

שאול יהלום: "סעיף 2 תחילה ותחולה.

שאול יהלום: (א) רשות תמרור מקומית תגיש את הסדרי התנועה לאישור רשות התמרור המרכזית, כאמור בסעיף 70ד לפקודת התעבורה, כנוסחו בחוק זה, בתוך שנה מיום פרסומו של חוק זה.

שאול יהלום: " כל אלה גופים קיימים.

שאול יהלום: (ב) רשות תמרור מקומית תפעל להצבתו, התקנתו, הפעלתו סימונו ורישומו של הסדר תנועה שנקבע לפי הסעיף האמור בתוך שנתיים מיום פרסומו של חוק זה.

שאול יהלום: " כלומר, שנה לתכנון, שנתיים לביצוע.

דוד טל: האם פרק זמן של שנתיים הוא לא ארוך מידיי?

שאול יהלום: אדוני היושב ראש, לכאורה זה זמן שבו הרשות יכולה להתארגן.

שאול יהלום: מצד שני, ילדים נהרגים בקרבת בתי הספר, וכל יום יכול להציל לנו ילד.

שאול יהלום: לרשות גדולה יש מחלקת תנועה ויש לה מהנדסים, ויש לה את האמצעים גם להשתלט תוך שנה, מה גם שחלק מהמקומות מסודרים.

שאול יהלום: הרי לא באים לשדה בור, אתה בא לעשות סיור במוסדות החינוך ואתה רואה כמה מוסדות חינוך מסודרים וכמה לא.

שאול יהלום: אני מניח שככל שהרשות גדולה יש גם יותר אחוז של מוסדות מסודרים כי היא גם בדרך כלל טיפלה בדברים האלה.

שאול יהלום: לכן, אני מבקש להשאיר את הזמנים כפי שהם.

אמנון כהן: אני רוצה להיות בטוח שלא תהיה גזרה שאי אפשר לעמוד בה.

אמנון כהן: ברשויות מקומיות כמו תל-אביב, ירושלים וחיפה יש הרבה מוסדות חינוך ואולי ייקח להן יותר זמן להיערך.

אמנון כהן: אבל, יש רשויות קטנות אחרות שיכולות להתארגן תוך חודש.

אמנון כהן: אולי צריך לעשות פה איזשהו מדרג, אבל שהוא לא יעבור את פרק הזמן של שנתיים לביצוע.

אמנון כהן: כלומר, צריך לתת שנה וחצי להיערכות, אבל לא יותר משנתיים.

אמנון כהן: צריך לתת את הדעת על הנושא הזה.

דוד טל: אדוני היושב ראש, אני חושב שפרק זמן של שנה הוא פרק זמן שהוא די והותר.

דוד טל: אני חושב שיש ביכולתנו באמצעות חוק זה לקבוע מדיניות לרשויות מקומיות.

דוד טל: כלומר, שהרשויות המקומיות תצבנה בסדר עדיפויות גבוה יותר את כל נושא בטיחות חיי ילדנו בבתי הספר, ושהן יגמרו את הנושא הזה תוך שנה.

דוד טל: אני הייתי יורד לפרק זמן של חצי שנה, אבל אני לא רוצה להגזים.

דוד טל: אני חושב שבפרק זמן של שנה הרשות יכולה להתנהל בצורה טובה.

דוד טל: כפי שאמר חבר הכנסת יהלום, ילדים נהרגים כל יום, וזה יכול להיות הילד שלי או שלך מחר, חס וחלילה.

דוד טל: אם נחשוב על הדברים בצורה הזאת, אז אנחנו צריכים לומר שפרק זמן של שנה הוא מספיק, וזאת גם כדי שהעירייה תיקח על עצמה לעשות את זה.

אמנון כהן: צריך גם לתקצב אותה.

אמנון כהן: נציג המשטרה, האם יש לכם נתונים כמה תאונות התרחשו באזור שבו הילדים, וכמה זה מסך תאונות הדרכים?

רוני לוינגר: ועדת אלבז טיפלה בכל נושא הסעות ילדים, ויש סטטיסטיקות לגבי תאונות שאירעו.

רוני לוינגר: כעיקרון, פרופ' אקרט מהטכניון בדק את כל התאונות.

רוני לוינגר: במשך השנים האחרונות לא היו הרבה תאונות של הסעות ילדים.

אמנון כהן: לא רק תאונות בהסעות, אלא בקרבת בית ספר.

רוני לוינגר: לא היו הרבה תאונות.

רוני לוינגר: אנחנו תומכים בחוק ואנחנו חושבים שהוא חשוב.

אמנון כהן: יש לנו נתונים על כ- 500 הרוגים בתאונות דרכים בשנה הקודמת.

אמנון כהן: כמה מהתאונות האלה היו בקרבת בית ספר בגלל שהנהג לא האט מספיק?

אמנון כהן: האם יש נתון כזה?

רוני לוינגר: אין נתונים כאלה.

אמנון כהן: אני אף פעם לא זוכה לקבל נתונים.

רוני לוינגר: אולי למשרד החינוך יש.

רוני לוינגר: בסטטיסטיקה המשטרתית אין שדה של מיקום התאונה ושהוא מפלח האם זה אירע בקרבת בתי ספר או לא.

דוד טל: יש, אדוני.

דוד טל: באחד הדיונים אתם אמרתם לי שבעברת חצייה יש כך וכך תאונות דרכים.

דוד טל: יש שדה של מעבר חצייה, יש גם שדה של תשתית תעבורתית לא תקינה.

דן לינק: זה משהו אחר.

דן לינק: אין לנו שדה של קירבת בתי ספר.

רוני לוינגר: אין לנו שדה של קירבת בתי ספר.

רוני לוינגר: בסטטיסטיקה המשטרתית אפשר לומר את הגיל, אפשר לומר את העבירה, סוג הרכב.

רוני לוינגר: אנחנו לא יכולים לפלח את קרבת בתי הספר.

לאה ורון: אז אולי תאמרו לנו מתוך כלל תאונות דרכים בשנה האחרונה, בכמה תאונות נפגעו ילדים?

שאול יהלום: יש לי את הנתונים האלה.

שאול יהלום: בשנת 2003 לפי נתוני "בטרם", מתוך 3,000 נפגעים בגיל 0 עד 14, 747 ילדים היו הולכי רגל.

אתי בנדלר: צריכים לקחת בחשבון שהנתונים אולי קשים יותר משום שכאן אתה אומר שזה עד גיל 14, ואנחנו מדברים על בתי ספר עד גיל 18 או 21.

שאול יהלום: נכון.

שאול יהלום: אתה יכול לעשות השערה כך שמתוך 747 ילדים הולכי רגל, בוודאי מאות מהם היו ליד בית ספר.

לאה ורון: בטוח, כי זה האזור שבו ילדים נמצאים.

אמנון כהן: אדוני נציג הרשות הלאומית, האם יש לכם נתונים לגבי השאלה שלי?

דן לינק: התשובה היא לא.

דן לינק: הנתונים שלנו מתבססים בעיקר על נתוני המשטרה.

דן לינק: עם כל הכבוד לנתונים שניתנו כאן שהם הנתונים הסטטיסטיים של מדינת ישראל, אין שום דרך לדעת מתוך ה-700 האלה כמה מהם היו בסביבת בתי ספר.

דן לינק: אני לא נכנס לספקולציות בנושא זה, אבל לדעתי גם אם לא היו הרבה, סביבת בתי ספר וסביבת אתרי עבודות הן סביבות מסובכות ובעייתיות בגלל האוכלוסייה של ילדים.

אמנון כהן: עושים בין היתר פסי האטה.

דן לינק: עושים הרבה דברים.

דן לינק: גם אם לא יהיו הרבה נפגעים, אבל גם לא קל להיות פצוע קל.

דן לינק: אבל, גם אם לא היו הרבה ההצעה הזאת היא ראויה.

אמנון כהן: אף אחד לא אמר שההצעה היא לא ראויה, אנחנו רק ביקשנו נתונים.

אמנון כהן: הצעת החוק הזאת היא ראויה ולכן אנחנו דנים בה מייד עם פתיחת כנס הקיץ.

אמנון כהן: האם יש נתונים?

דן לינק: אין לנו נתונים לגבי קרבה לבתי ספר.

דן לינק: אבל, העובדה שבתי הספר הם אזורים בעייתיים מחייבת התייחסות.

אמנון כהן: נציג האוצר, אני רוצה לדעת מה קורה עם השלכות תקציביות.

שאול מרידור: לטעמנו אין השלכות תקציביות מהסיבה שכפי ידוע לכם, גם היום לפני החוק הזה הרשות מחויבת לדאוג לשלומם של כל מי שנוסע בכבישים שלה, מתוקף היותה רשות מקומית.

שאול מרידור: החוק פה מדגיש את אחריותה על סביבת בתי הספר.

שאול מרידור: אבל גם היום, וכמו שאמר גם חבר הכנסת יהלום, יש הרבה רשויות שדואגות לסביבת בתי הספר.

שאול מרידור: בשכונה שלי שהיא שכונה יחסית חדשה יש פסי האטה, והעירייה עושה את זה.

אמנון כהן: מאיזה תקציב היא עושה את זה?

שאול מרידור: מתקציב של העירייה?

נועה בן אריה: תסביר מה זה תקציב של עירייה?

שאול מרידור: אני לא רוצה להיכנס לכיסי הרשויות, זה לא עניין של תקציב.

שאול מרידור: גם היום הרשות אחראית ולצורך העניין היא מתוקצבת.

שאול מרידור: החוק בגלגולו המקורי קבע במפורש, ויכולנו לתרגם ולומר שהדבר הזה שווה סכום מסוים של כסף, ושזה עולה פר בית ספר לרשות כזו כך וכך.

שאול מרידור: היום החוק אומר שכל רשות צריכה להפעיל את השכל הישר ולדאוג לכך שקרבת בית הספר תהיה בטוחה.

שאול מרידור: כמו שכולנו יודעים, היא חייבת לעשות את זה גם היום.

שאול מרידור: אין פה תוספת תקציבית כך שאני יכול ולומר שזה עולה עוד סכום מסוים של כסף ולכן צריך להוסיף לה.

שאול מרידור: אני גם הגבתי לוועדה בכתב שבכל מקרה גם אם יש עלות תקציבית, העלות הזאת היא על כל רשות מקומית באשר היא כי זה אחריותה.

שאול מרידור: המדינה לא מתקצבת כל רשות על כל תמרור שהיא שמה גם לא בקרבת בתי ספר.

דוד טל: במקומות מסוימים אולי יש כבר תמרורים ואין צורך להוסיף תמרורים.

דוד טל: במקומות אחרים כן צריך להוסיף.

נועה בן אריה: עם כל הכבוד לתשובה של האוצר, אין שום קשר בין שירותים שרשות צריכה לספק לתושביה לבין התקציב שמממן את אותם שירותים שרשות מספקת.

נועה בן אריה: רשות מספקת היום מגוון גדול מאוד של שירותים לתושבים שלה, וההכנסות שלה או מימונה של הרשות המקומית מורכב מרכיב של הכנסות עצמיות, אם זה מסים עירוניים, ולגבי הרשויות שמקבלות תקציבים ממשרדי ממשלה גם מתקציבים.

נועה בן אריה: הרשות גם מסוגלת לספק שירותי רווחה לתושביה, והיא לא ממנת אותם.

אמנון כהן: לכל רשות יש רשות תמרור מקומית.

אמנון כהן: הוועדה הזאת קובעת להציב תמרורים.

אמנון כהן: החוק הזה מדגיש שיש צורך בעוד עשרים תמרורים בקרבת בתי ספר.

נועה בן אריה: אדוני היושב ראש, הכל ברור.

נועה בן אריה: גם דרך התקצוב שבה קובעת הוועדה ואחר כך המועצה שמאשרת את התקציב שלה, היא מקצה סכום מסוים בתקציב השנתי של הרשות המקומית לנושא התמרור, לנושא אבטחה, לנושא בטיחות, לנושא תשתיות, וכהנה וכהנה שירותים משירותים שונים, והכל במסגרת העוגה התקציבית.

נועה בן אריה: אין התנגדות להצעת החוק, ואת זה אמרתי ואני חוזרת ואומרת.

נועה בן אריה: כאשר עלינו מוטלות מטלות במסגרת חוקים, לגיטימיות ככל שתהיינה, צריך לדעת שיש תקציב בצד המטלות האלה ויש דרך לממן אותן.

נועה בן אריה: זה לא שאנחנו נמצאים באיזשהו חלל ריק שבו הרשות המקומית "זוכה" לקבל איזשהי מטלה תקציבית עליה פעם בשנה או פעם בשנתיים.

נועה בן אריה: כמעט כל חוק שנוגע לרשויות המקומיות נושא בחובו עלויות כאלו ואחרות.

נועה בן אריה: חלקן צריכות להיות ממומנות מתקציב הרשות המקומית, ובחלקן אין לנו דרך לממן אותן והממשלה צריכה לשאת בנטל התקציב.

נועה בן אריה: לכן האוצר חזר ואמר פה מספר פעמים, יש התחייבות כלפי השלטון המקומי בהקשר הזה, שמטלות תקציביות שתוטלנה על הרשות המקומית, חוקים בעלי השלכות תקציביות, לא יקודמו אלא אם יש גיבוי תקציבי בצידן.

נועה בן אריה: לחוק הספציפי הזה אין התנגדות מטעם מרכז שלטון המקומי.

נועה בן אריה: הנחיצות שלו ברורה.

נועה בן אריה: החובה לדאוג לבטיחותם של תלמידים בקרבת מוסדות חינוך ידועה וברורה ולכן אין בכלל מקום להתנגד לחוק שכזה.

נועה בן אריה: אבל, - - -

אמנון כהן: הבנתי את הדברים, אין צורך לחזור עליהם.

אהוד ענבר: הסדרי תנועה זה לא רק תמרור, אלא זה גם יכול להיות הסטה של כבישים, מעגלי תנועה.

אהוד ענבר: ברשות שלי עושים כרגע הסדרי תנועה ליד בית ספר שהעלות של זה היא מיליון שקל, ומשרד התחבורה מממן את זה כרגע מחוסר תקציב של הרשות.

אמנון כהן: כלומר שיש לאיפה לגשת.

אהוד ענבר: צריך להיות ברור שבמקרה של בנייה חדשה של מוסדות חינוך חדשים, ההוצאות שקשורות להסדרי התנועה יחולו על משרד החינוך במסגרת התקציב של אותו מבנה, והדברים האחרים במסגרת של מבני חינוך קיימים, וזה יהיה על האוצר או משרד התחבורה או כל גורם אחר.

אהוד ענבר: הרשויות לא יוכלו לעמוד בהוצאות, למעט תמרור קל.

דוד טל: אדוני היושב ראש, אני שומע את דבריהם של נציגי הרשויות ואת דבריו של נציג איגוד המהנדסים.

דוד טל: אזרחי מדינת ישראל משלמים ארנונה, והשירותים הללו צריכים להיות במסגרת כל תשלומי הארנונה.

דוד טל: אני רוצה לקבוע לעיריות את סדר העדיפות, ואני יכול לומר לכל רשות מהיכן ניתן להעביר כספים.

דוד טל: כל הנושאים הם חשובים, אבל ניתן להעביר כספים מנושאים שהם פחות חשובים.

דוד טל: במקומות שבהם בונים בנייה חדשה גובים היטלים מכאן ועד הודעה חדשה.

אהוד ענבר: אבל, לא בתי ספר.

דוד טל: הם גובים היטלים שונים ובין היתר היטלי פיתוח.

דוד טל: לוקחים בחשבון גם את השאלה האם צריך לבנות שם בית כנסת, או גני ילדים, וגנים אחרים.

דוד טל: הכל נלקח בחשבון.

דוד טל: אני לא רוצה להיכנס לכיסה של אף רשות מקומית, כל רשות מקומית תמצא הרבה מאוד סעיפים פחות חשובים.

דוד טל: הנושא הזה הוא הרבה יותר חשוב מנושאים אחרים.

דוד טל: ניתן יהיה למצוא את הכסף הקטן הזה ברשות מקומית לנושא הזה.

דוד טל: זוהי הפעם הראשונה אולי שבה אני תומך בעמדת האוצר שאין לזה עלות תקציבית.

שאול מרידור: אני לא נכנס להתחייבויות של האוצר מראש.

שאול מרידור: החוק הספציפי הזה אינו נושא בחובו שום עלות תקציבית חדשה.

שאול מרידור: חבר הכנסת יהלום בהצעת החוק הזאת בא לומר שלמרות שיש לרשויות חובה לעשות את זה, הן כנראה לא עשו את זה מספיק טוב ולכן הוא מבקש להדגיש באופן ספציפי שהן מחויבות לעשות את הדבר הזה.

שאול מרידור: להזכירכם, גם היום הן מחויבות לעשות את זה.

אבי גולן: אדוני היושב ראש מקיים דיונים בנושאים מאוד חשובים.

אבי גולן: אבל כשאדוני היושב ראש מבקש מהמשטרה נתונים או פילוחים מסוימים הם אומרים שאין להם נתונים ושאולי לרשות יש.

אבי גולן: הרשות אומרת שלמשטרה יש נתונים.

אבי גולן: הם צריכים לבוא מוכנים לדיונים, כי כל הדיון הזה הוא דיון עקר מיסודו אם אין להם נתונים ופילוח.

אבי גולן: גם כאשר דיברנו על החילוט הם לא הביאו נתונים.

אבי גולן: אנחנו נמצאים בעידן המחשב ואפשר לעשות את הדברים האלה.

אבי גולן: מה כל כך קשה לציין במחשב אם התאונה אירעה בקרבת בית הספר?

אמנון כהן: מר מרידור, למה אתם לא מתקצבים את המשטרה במיחשוב כך שהם יוכלו להביא לנו נתונים?

שאול מרידור: תקציב הרשות הלאומית לבטיחות בדרכים הוא 160 מיליון שקל כל שנה.

שאול מרידור: היא בוחרת לעשות בו כראות עיניה.

שאול מרידור: לדעתי זה מספיק כסף כדי להקים מאגר נתונים ממלכתי, ואם הם רוצים הם יעשו.

שאול מרידור: אני חושב שההערה שנשמעה פה היא הערה נכונה לגוף שעוסק בבטיחות דרכים במדינה.

שאול מרידור: הוא צריך לנהל מאגר נתונים ממלכתי.

שאול מרידור: זה שדה אחד ובדיון הבא יהיה עוד שדה.

שאול מרידור: זה דבר שהוא לא פשוט.

שאול מרידור: הוא מסובך, והוא אפילו קצת יקר.

דוד טל: אני רוצה לומר לפרוטוקול שאני עדיין חוכך בדעתי אם נכון להוסיף להצעת החוק הזאת איזשהי סנקציה נגד רשות מקומית שלא עושה את זה.

דוד טל: אני רוצה לבדוק אם זה יהיה נכון או לא נכון לעשות את זה.

דוד טל: אני אומר ליושב ראש את עמדתי לאחר שאני אגבש אותה.

אמנון כהן: אני מעביר את הצעת החוק עכשיו לקריאה שנייה ושלישית משום שזוהי הצעת חוק מאוד חשובה ולכן אני לא רוצה לעכב אותה אף לא לרגע.

אמנון כהן: אני שמתי אותה בסדר עדיפויות גבוה, ואנחנו דנים בה מייד לאחר שאנחנו חוזרים מהפגרה.

דוד טל: אני לא אעכב את הצעת החוק הגם שיש לי הסתייגות.

רוני לוינגר: בוועדת תיאום של משרד התחבורה שבה אנחנו חברים, וחברים בה עוד גופים, דווקא ביוזמתו של ד"ר דן לינק התקבלה לא מזמן החלטה להכפיל את הקנסות על אזור בתי ספר.

רוני לוינגר: אנחנו מקווים שזה יחד עם ההצעה המוצעת ייתן עוד מענה וישפר את הבטיחות הכללית באזור בתי הספר.

רוני לוינגר: יהיה תמרור מיוחד שיכפיל את הקנס באזור בתי ספר.

רוני לוינגר: אם הקנס על מהירות מעל למותר למשל היה כיום 250, אז באזור הספציפי בקרבת בתי ספר הקנס יהיה כפול.

לאה ורון: על אלו עבירות אתם מדברים?

דן לינק: תהיה רשימה.

דן לינק: זה לא קשור לנושא הזה.

דן לינק: רוני לוינגר זה יבוא במסגרת תיקון לפקודת התעבורה.

דן לינק: אני רוצה להעיר שאנחנו דנים בזה ומקדמים את נושא הבטיחות בקרבת בתי ספר גם מההיבט הזה.

אמנון כהן: האם הנושא של מאגר נתונים עלה באחד הדיונים שלכם?

שאול מרידור: יש על זה הרבה דיונים ברשות הלאומית.

אמנון כהן: אני ביקשתי היום נתונים ואין להם.

דוד טל: אני בכל אופן רוצה להכניס הסתייגות שזה יהיה שנה ולא שנתיים.

אתי בנדלר: על איזה סעיף אתה מדבר?

לאה ורון: סעיף 2(ב).

אתי בנדלר: לא, צריכים לשנות את שני הסעיפים הקטנים במקביל כי הרי צריכים להגיש תוכנית לאישור, והרשות לתמרור המקומית צריכה לדון בה.

אתי בנדלר: היא יכולה לא לאשר, לדרוש שינויים, וכיוצא בזה.

אתי בנדלר: רק אחרי שהיא מאשרת את זה אחרי כל ההידיינויות צריך לבצע.

אתי בנדלר: לכן צריך את פער הזמן בין שני המועדים.

אמנון כהן: צריך לצבוע, להכין, לתמרר, לקנות עמודים.

דוד טל: אני מוכן להתפשר על שנה וחצי.

אתי בנדלר: האם אתה מציע בסעיף קטן (ב) 18 חודשים?

דוד טל: כן.

אמנון כהן: הוא רוצה את זה בהסתייגות.

דוד טל: אולי לא תהיה הסתייגות אם המציע והיושב ראש מסכימים.

אמנון כהן: לא, אני לא רוצה.

אמנון כהן: זה מוסכם, ההצעה עברה קריאה ראשונה בצורה מסודרת.

אמנון כהן: אנחנו נמצאים בהכנה לקריאה שנייה ושלישית ולא צריך לשנות שום דבר אם זה לא כל כך מהותי.

אתי בנדלר: אם כך הסתייגותך תהיה בסעיף 2(ב), במקום שנתיים יבוא 18 חודשים.

דוד טל: אני אוריד את ההסתייגות מפאת חשיבות החוק.

אתי בנדלר: ההסתייגות יורדת.

אתי בנדלר: אני מבקשת להפנות את תשומת הלב לכך שסיעתם של מוחמד ברכה, מחו'ל, וטיבי, גם הם מציעים במקום שנתיים 18 חודשים.

אתי בנדלר: האם אתה מאשר להם להגיש הסתייגות?

אמנון כהן: הם לא באו לפה.

אתי בנדלר: בסדר, לא להגיש.

אתי בנדלר: אני צריכה שתהיה על כך החלטה.

אמנון כהן: מי שההסתייגות שלו חשובה לו שיבוא להציג אותה פה.

אמנון כהן: אני מעלה להצבעה את הצעת חוק לתיקון פקודת התעבורה (מס' 68) (הסדרי תנועה בדרך שבקרבת בתי ספר), התשס"ה-2005, של חבר הכנסת שאול יהלום (פ/2542), הכנה לקריאה שנייה ושלישית.

אמנון כהן: מי בעד?

אמנון כהן: מי נגד?

אמנון כהן: ה צ ב ע ה הצעת חוק לתיקון פקודת התעבורה (מס' 68) (הסדרי תנועה בדרך שבקרבת בתי ספר), התשס"ה-2005 של חבר הכנסת שאול יהלום אושרה פה אחד להעלאה לקריאה שנייה ושלישית.

אמנון כהן: הצעת החוק עברה פה אחד.

אמנון כהן: תודה רבה, הישיבה נעולה.